"Che paradiso!"

La lavur da la Pro Segantini a Savognin. A Savognin exista dapi l'onn 1975 la Pro Segantini, in'associaziun che vul en emprima lingia sa regurdar e far onur a I'artist Giovanni Segantini che ha passentà ses onns da lavur ils pli fritgaivels en quella vischnanca.

"Che paradiso!", sajan stads ils pleds da Giovanni Segantini l'onn 1886 cura ch'el ha mess ses pe sin terratsch da Savognin. En quel paradiso ha Giovanni Segantini vivi cun sia famiglia. Dal 1886-1894, e durant quel temp ha el creà bleras da sias ovras che vegnan quintadas per las pli impurtantas. In paradis èsi stà per sia lavur artistica, però be per quella, per il rest han ils Sursetters – cun paucas excepziuns - procurà che Savognin saja tut auter ch'in paradis per Giovanni Segantini e sia famiglia. Ins aveva pauca chapientscha per I'artist talian. En ina vischnanca purila sco quai che Savognin era da quel temp vegniva l'occupaziun d'in pictur-artist betg respectada fitg. E lura vegni anc tiers che Giovanni Segantini aveva pauca u nagina relaziun cun la baselgia catolica, e quai era per da quel temp gia motiv avunda per boicottar talas persunas. E' quels boicots s'èn er manifestads en las difficultads cuntinuadas che Giovanni Segantini aveva per. survegnir la lubientscha da domicil.
Ils temps en sa midads. Probablamain na schess oz Giovanni Segantini betg pli "Che paradiso!..." a quella cuntrada tranter Tinizong e Burvagn, ella fiss strusch pli digna d'esser model per in pictur-artist. Sche Giovanni Segantini turnass però oz, vegniss el retschavì cun bratscha averta suenter che sias ovras han tant renum. Bain savens aud'ins a Savognin il lament, che malgrà che Segantini haja passentà ils onns da lavur ils pli fritgaivels a Savognin, na sajan ni la vischnanca ni la vallada betg en possess d'in maletg original. Gnanc skizzas èn d'enturn. Nauschas lieungas pretendan, che quellas haj'ins ars.
Il cumin baselgia da Savognin deplorescha, che quels ch'eran avant 100 onns a la testa da quel n 'hajan betg acceptà la proposta da Giovanni Segantini da renovar la fatschada da la baselgia da Nossadunna a Savognin, nua che I'artist aveva previs d'ir sez a la lavur.

La Pro Segantini
La skizza per quella renovaziun penda en la sala Segantini en ina stanza laterala, nua ch'ins ha er exponi la pressa da stampa dal figl Gottardo Segantini, in regal da la famiglia Segantini: a quels da Savognin che fan onur a I'artist. Per far onur a Giovanni Segantini è vegni fundà I'onn 1975 sin iniziativa da Yolanda e Max Wullimann la Pro Segantini. Sco emprim president è vegni tscherni Peder Spinatsch. Max Wullimann e sia dunna Yolanda han surpiglià da manar l'associaziun ed han, grazia a lur chapientscha per l'art ed in grond engaschament persunal, reusseschi a realisar cun la Pro Segantini in center cultural enconuschent er ordvart la vallada.

La Sala Segantini
In clavà è vegni bajegià enturn ad ina sala da ca. 60 m2. Per I'avertura da la sala en vegnidas exponidas ovras originalas da Giovanni Segantini ch'ins ha survegni per emprest dal museum Segantini a S. Murezzan e da la Fischbachstiftung a Son Gagl.
Dapi I'onn 1975 han lieu mintg'onn 3-4 exposiziuns d'artists da num e pum.
Pervia da las relaziuns da Max e Yolanda Wullimann cun artists talians en stadas exponidas en la Sala Segantini diversas ovras d' artists talians enconuschents, p.ex. Gianmaria Ciferri, Marino Marini, Aligi Sassu.
Er per artists grischuns è la Sala Segantini stada averta. Anc dal temp ch'el viveva han ins exponi ovras d' Aluis Carigiet. Er I'artist indigen Ludwig Demarmels è stà osp a la Sala Segantini ed er nums sco Erni, Giacometti e Varlin figureschan sin la tavla dals artists che han exponi a la Sala Segantini.
Suenter la mort da Yolanda e Max Wullimann l'onn 1984 resp. 1988 e suenter la retratga dal president ha Max Wullimann surpiglià il timun da la Pro Segantini. El vegn sustegni d'ina suprastanza activa che sa cumpona surtut da persunas indigenas.

Nov intent
In dals novs intents da Mario Jegher e sia suprastanza è dad avrir la Sala Segantini er ad autras spartas culturalas p.ex. envidar scripturs ed als laschar preleger lur ovras. Dapi la stad passada vegnan er organisadas excursiuns culturistoricas en la regiun. .
La Pro Segantini e daventada in center cultural per indigens ed esters, senz'emblidar l'emprim intent da l'associaziun, da dar onur a l'artist Giovanni Segantini.

Pauc sustegn.
Las finanzas fan magari quitads a la cassiera Renata Uffer-Peduzzi. La Pro Segantini dumbra ca. 200 commembers che pajan fr. 25.– ad onn, ultra da quai vegnan ils pertschients sin la vendita da maletgs; da cudeschs u da cartas. Pauc sustegn dat il maun public e l'economia indigena. Dal chantun survegn la Pro Segantini be contribuziuns per exposiziuns spezialas.
Dapi quest onn fan las vischnancas da Surses part da I' Associaziun e pajan fr. 50.- ad onn. Bain ina modesta contribuziun annuala, sch'ins è conscient da I'adiever ch'i vegn fatg da tuttas varts dal num Giovanni Segantini per far propaganda turistica per la vallada.